વરંડો બહુ મોટો નહોતો. તોયે અમે એમાં નાનું એવું જામફળિયું ઊભું કર્યું. ઈલાએ તેની માવજતમાં પાછું વળીને ન જોયું. અમારી મહેનત ફળી. જામફળીને મબલખ ફાલ આવ્યો. અમે જાતજાતની ગણતરીઓ કરવા માંડી. પણ ફળ હજુ પૂરાં બેઠાંય નહોતાં ત્યાં સૂડાઓએ ત્રાસ વરતાવવા માંડ્યો. સવારે ઊઠીને જોઈએ તો ફળિયું આખું કાચાં ફળથી ભરાઈ ગયું હોય. ભૂખ્યા સૂડાઓ એના પાકવાની ધીરજ નહોતા ધરી શકતાં પણ કાચા ફળનો સ્વાદ મધુરો ન લાગતાં ચાંચ બેસાડેલાં ફળ એવાં ને એવાં નીચે ફેંકી દેતા.